
Miért unalmas egy nyugati ember számára egy nó-dráma?

Kulcsszavak: nó-színház; naturalista-realista színház; esztétikai összehasonlítás; unalom
A dolgozat hipotézise a következő: a nó-színház nem unalmas, csak a nyugati néző nem tudja értelmezni annak formanyelvét, így unalmasnak érzékeli. Célom egy esztétikai összehasonlítás a nó-színház és a nyugaton jelenleg legelterjedtebb, naturalista-realista színház összehasonlítása négy esztétikai szempont – díszlet, szöveg, zene, mozgás –, illetve az előadások menete alapján, így választ adni a kérdésre, hogy miért nem tudja a nyugati közönség értelmezni a nót, és miért lesz ezáltal unalmas? A kutatás az unalom definiálásával kezdődik, ehhez segítségül Szerdahelyi Zoltán és Zoltai Dénes Esztétikai kislexikonját használom, 3 nyugati értelmező szótárral kiegészítve; ezek alapján az unalom elsősorban az érdekesség hiányával magyarázható. Ezután fontos bemutatni a nót, annak történetét, mely meghatározta a műfaj mai formáját. A dolgozat központi eleme az összehasonlítás. Végighaladva a szempontokon bemutatom a naturalista-realista színházat, majd erre reflektálva hasonlóképpen mutatom be a nót, illetve a fontos különbségeket a nyugati színjátszáshoz képest. Az összehasonlítás olyan fontos különbségekre világít rá, mint a racionalis hatás (mely a nyugati színház minél élethűbb megjelenítésben, illetve a szövegközpontúságban látható) és az érzelmekre való hatás (amely a nó-színházban a mozgás, továbbá egyéb nem verbális jelek dominanciájában megfigyelhető) szemben állása, emellett felmerül az a világszemléletbeli különbség a japán és a nyugati kultúra között, mely magyarázatot adhat ezen különbségekre. Végül az unalom négy okát határoztam meg, melyek között kisebb-nagyobb átfedés található. Első az eltérő megjelenítés, mely a megszokás miatt ok az unalomra, a nyugati közönség, mely a naturalista-realista színház eszközeihez szokott, nem tudja feldolgozni a nó formanyelvét, így az nem kelti fel az érdeklődést. A második ok a hanghatások, elsősorban a zene; a szokatlan ritmusú zene, illetve a torokhangú recitálások, nemcsak szokatlanak a nyugati fülnek, hanem akár bántóak is lehetnek. Harmadik ok épp a világszemléletbeli különbségek, amely oka az eltérő megjelenítésnek is, illetve a színháznak teljesen más célt tűz ki. Az utolsó ok pedig a harmadikhoz szorosan kötődő kulturális háttér, mely a történetek ismeretét akadályozza meg, hiszen a legtöbb nó darab mélyen a japán történelemben, illetve hiedelemvilágban gyökeredzik.



